Die vrugteskaal: hoog en laag in suiker - Goeie Huishouding
Dis belangrik vir jou om te weet watter vrugte laag in suiker is en watter hoog
Ons almal ken die uitdrukking " 'n appel 'n dag laat die dokter wag" – en dis waar. Sekere vrugte is gesonder as ander, want sommige vrugte bevat heelwat meer suiker as wat 'n mens sou dink. Hier is 'n lysie wat jou sal help bepaal hoeveel suiker jy elke dag deur vrugte inneem.
Avokado – 1 g suiker (per heel avokado)
'n Avokado is 'n wonderlike ding; dit is ryk aan gesonde vette én dit is vullend. 'n Heel avokado bevat boonop slegs 1 g suiker!
Bosbessies – 4 g (per koppie)
Die bosbessie staan bekend as een van die gesondste vrugte wat daar is, al is aarbeie en bloubessies dikwels gewilder. Bosbessies is die perfekte tussenin-happie en kan net so goed 'n soutige dis komplementeer. Met 'n suikerinhoud van slegs 4 g per koppie is bosbessies 'n wenkeuse.
Frambose – 5 g (per koppie)
Frambose, 'n ou gunsteling wanneer dit kom by vrugteskommels, bevat meer vesel as ander bessies. Meer vesel beteken natuurlik dat dié bessies jou langer versadig sal laat voel. En met 'n suikerinhoud van slegs 5 g per koppie hoef jy nie eens skuldig te voel wanneer jy aan dié outjies smul nie!
Braambessies – 7 g (per koppie)
Braambessies is perfek as 'n gesonde happie tussen maaltye aangesien dit slegs 7 g suiker per koppie bevat. Dié sappige bessies is net die regte bestanddeel vir 'n vrugtesmoothie of slaai.
Aarbeie – 7 g (per koppie)
Aarbeie bevat 85 mg vitamien C per koppie – meer as genoeg om aan jou daaglikse voorgestelde inname (75 g) van dié vitamien te voldoen. En wat is nou lekkerder as 'n bloedrooi aarbei, want hoe rooier hoe soeter. Die beste van alles? Aarbeie bevat slegs 7 g suiker per koppie.
Appels – 11 g suiker (per koppie)
Om gesond te leef was nog nooit makliker nie – eet eenvoudig 'n appel. Dié vrug is maklik verkrygbaar en met 'n suikerinhoud van slegs 11 g per koppie is dit boonop 'n gesonde peuselhappie. Appels is ook ryk aan antioksidante.
Lees ook: Dié vrugte en groente kan dalk keer dat jy gewig aansit
Druiwe – 15 g (per koppie)
Druiwesap is heerlik, maar selfs in die vorm van sap het druiwe 'n hoë suikerinhoud. Met 15 g suiker per koppie (wit en rooi druiwe) is dit beter om liefs nie te veel daarvan te eet nie. Aan die positiewe kant is rooi druiwe ryk aan antioksidante, en rooi én wit druiwe is ryk aan vesel.
Piesangs – 17 g (per koppie)
Hierdie geel vrug is van die vrugtewêreld se gewildste happies, maar bevat 'n suikerinhoud van 17 g per koppie. Piesangs is 'n koolhidraat wat in suiker verander die oomblik wanneer dit in jou bloedstroom opgeneem word. Te veel piesangs kan lei tot kortstondige verhoogde energie, 'n gebrek aan fokus en gewigstoename, en sal jou natuurlik net lus maak vir nóg koolhidrate.
Kersies – 18 g (per koppie)
Dit is heeltemal te verstane dat kersies so lekker smaak! Dié vrug is so soet omdat dit 'n allemintige 18 g suiker per koppie bevat. Navorsing het gewys dat kersies moontlik 'n mens beter laat slaap – weeg dus maar die voor- en nadele op voordat jy aan dié soetigheid wegval.
Mango – 23 g (per koppie)
Dit is nogal 'n skok om te besef dat 250 ml mango 23 g suiker bevat! Hoewel die suikerinhoud van mango's baie hoog is, dra dié vrug ook by tot 'n derde van jou voorgeskrewe daaglikse inname van vitamien A, wat jou oë help gesond hou.
Vye – 27 g (per koppie)
Vye se hoë suikerinhoud – 27 g suiker per koppie – verklaar waarskynlik waarom dié vrug so gewild is as 'n bestanddeel van nageregte. Dié telling vir vars vye sal waarskynlik styg wanneer dit deel is van 'n soet gereg. Vye bevat aan die anderkant ook 'n goeie dosis vesel en kalium.
Lietsjies – 29 g (per koppie)
Met 29 g suiker per koppie het dié vrug die hoogste suikerinhoud. Lietsjies moet liefs in klein porsies geëet word. Aan die positiewe kant verskaf lietsjies 136 mg kalsium, heelwat meer as die voorgestelde 75 mg per dag.